10 साल में बांटे भू-अर्जन के मुआवजे की होगी जांच
लोकायुक्त के छापे और सिंचित जमीन असिंचित व असिंचित को सिंचित बताकर अनियमितता करने की शिकायतों के बाद से क्लर्क नरेंद्र अग्रवाल का पूरा कार्यकाल ही संदेह के घेरे में आ गया है।
कलेक्टर ने गंगवाल के पूरे कार्यकाल की जांच के आदेश दे दिए हैं। उन्होंने जांच संयुक्त कलेक्टर वंदना मेहरा सौंपी है। वे 10 साल के दौरान भू-अर्जन के तहत बांटे गए मुआवजे की जांच करेंगी। इसका मिलान पटवारी रिकॉर्ड से किया जाएगा। गंगवाल से अालमारी की चाबी मंगवाकर पूरा रिकॉर्ड जांच में ले लिया गया है। मंगलवार को लोकायुक्त टीम ने कलेक्टर कार्यालय के सहायक ग्रेड-3 क्लर्क नरेंद्र गंगवाल के नीमच स्थित सरकारी व मंदसौर स्थित पैतृक निवास पर छापा मारा था। क्लर्क के पास एक करोड़ से ज्यादा की संपत्ति मिली थी। बुधवार को हमेरिया डेम में डूब की जमीन का मुआवजा सही नहीं मिलने की शिकायत भी आई।
क्लर्क नरेंद्र गंगवाल के खिलाफ सिंचित जमीन असिंचित बताने और उसके बाद फिर असिंचित को सिंचित बताने के लिए रुपए मांगने के आरोप हैं। इसे कलेक्टर रजनीश श्रीवास्तव ने गंभीरता से लिया है। उन्होंने संयुक्त कलेक्टर वंदना मेहरा को गंगवाल के कार्यकाल की जांच के आदेश दिए हैं। इसके चलते संयुक्त कलेक्टर ने गंगवाल से चाबी मंगवाकर भू-अर्जन से जुड़े पूरे रिकॉर्ड की सूची बनानी शुरू कर दी है।
पटवारी के रिकाॅर्ड से होगा मिलान -कलेक्टर श्रीवास्तव ने बताया क्लर्क गंगवाल के पूरे कार्यकाल के दौरान हुए भू-अर्जन के जितने भी मामले हुए हैं उन सभी की जांच कराई जाएगी। पटवारी का रिकॉर्ड कोई बदल नहीं सकता इसलिए इससे जुड़े दस्तावेजों की जांच दस साल के पटवारी रिकॉर्ड से की जाएगी।
कलेक्टर को पेश करेंगे संदिग्ध रिकॉर्ड- मेहरा
संयुक्त कलेक्टर मेहरा ने बताया अभी तक कोई शिकायत नहीं आई है। अखबारों में छपी खबरों को गंभीरता से लिया जा रहा है। गंगवाल के कार्यकाल का पूरा रिकॉर्ड चैक किया जा रहा है। देखा जा रहा है कि कोई फाइल तो गुम नहीं हुई। अगर किसी फाइल में संदिग्ध दस्तावेज मिला तो वह कलेक्टर के समक्ष पेश किया जाएगा। यह भी पता किया जा रहा है कि किसी का मुआवजा बाकी है तो उसकी वजह क्या है। मुआवजा अकारण तो नहीं रोका। इसके लिए ट्रेजरी से जानकारी ली जा रही है। रुपए अलॉटमेंट के बाद बी जान बूझकर मुआवजा रोके जाने का मामला पाए जाने पर कलेक्टर को अवगत कराया जाएगा।
hin_Deva hin_Deva hin_Deva hin_Deva hin_Deva hin_Deva hin_Deva